མདོར་ན་དཀྲོག་གཏམ་དེ་དག་ལ་བརྟེན་ནས་རིམ་པས་སྤྱི་ཚོགས་ཁ་འཐོར་དུ་གྱུར་སོང་ན།བོད་དོན་འཐབ་རྩོད་ལ་ཤུགས་རྐྱེན་ངན་པ་མང་པོ་ཞིག་ཐེབས་འགྲོ་བ་དང་།༧གོང་ས་མཆོག་ཞལ་བཞུགས་སྐབས་བཙན་བྱོལ་སྤྱི་ཚོགས་ལ་དཀའ་ངལ་ཆེན་པོ་མི་འཕྲད་ནའང་།མགོན་པོ་གང་ཉིད་ཞལ་མ་བཞུགས་པའི་དུས་དེར།གཅིག་འོག་གཅིག་མི་འདུ་བར་ཁ་འཐོར་དགུ་འཐོར་དུ་འགྱུར་ངེས་རེད།༧གོང་ས་མཆོག་གི་ཕུགས་རྒྱང་རིང་པོའི་དགོངས་གཞི་བཞིན་མང་གཙོའི་ལམ་དུ་བསྐྱོད་ནས་མི་ལོ་དྲུག་ཅུ་ལ་ཉེ་བས།མ་འོངས་པར་ལམ་ལུགས་འདི་ཉིད་བཙན་བྱོལ་བོད་པ་གཅིག་གྱུར་ཡོང་བའི་ཐབས་ལམ་ཉག་གཅིག་དེ་རེད།ལམ་སྲོལ་འདི་ཡང་རྩིས་མེད་བྱས་ནས་སྒྲིག་འཛུགས་འཐོར་སོང་ན།མ་འོངས་པར་གཞིས་ཆགས་ཁག་ལ་ལག་པ་འཛེད་ས་མེད་པ་དང་།གཞུང་གི་ལས་བྱེད་རྣམ་པའི་བགྲེས་ཕོགས་དང་གསོག་དངུལ་སོགས་ཀྱང་མེད་པ།བུ་ཕྲུག་རྣམས་ལ་སློབ་སྦྱོང་ཙམ་ཡང་བྱེད་ཡུལ་མེད་པ་ཞིག་ཏུ་གྱུར་ཟིན་པའི་ཉིན་མོ་རྩ་དོན་འཐབ་རྩོད་ཕར་ཞོགས།ཕྱི་རྒྱལ་ཡུལ་ཁག་ཏུ་ཡོད་པ་རྣམས་མ་ཟད་རྒྱ་གར་དུ་ཡོད་པ་ཚང་མ་རྒྱ་གར་འཁྱམ་པ་ཆགས་འགྲོ་གི་རེད།དེ་བས་ད་ལྟ་ནས་སྒྲིག་འཛུགས་དང་རྩ་དོན་གལ་ཆེར་འཛིན་པ་ལས།དཀྲོག་གཏམ་གལ་ཆེར་བརྩི་མི་རུང་བ་ཧ་ཅང་གལ་ཆེ།།